  Майя Бывальцева Удмуртиысь ньыль гожъясьёс, соос пӧлын кыкез удмурт кылын гожъяськисьёс, элькун кивалтэтлэсь арлы быдэ висъяськись литературая премиоссэ басьтозы. Премьер-министрен Ярослав Семёновен 11-тӥ толсуре кинюртэм косэм (распоряжение) улосвыл тӧрлыкъёслэн нимлыко сайтазы шараямын. 2019-тӥ арын вожвылъяськонъя ӧри 15 гожъясьёслэсь 18 ужъёссэс эскериз. Кивалтэтлэн косэмезъя премиосты басьтозы: - Сергей Антонов «Шаян пи» пьесаез понна («Драматургияя устоез гожтос» ӧрын); - Римма Николаева веросъёсын «Гудырипуз» бичетэз понна («Пиналъёс но быдэ вуымтэос понна устоез литература гожтос» ӧрын); - Анатолий Демьянов «Время серебра» кылбур бичетэз понна («Устоез кылбурет гожтос» ӧрын; - Надежда Нелидова веросъёсын «12 часиков» бичетэз понна («Чеберлыко литература устоез гожтос» ӧрын). Котькуд премилэн быдӟалаез 50 сюрс манет.  Удмуртиысь кивалтэт литературая премиез сизьым ар талэсь азьвыл юнматӥз. Вожвылъяськон литература удысын ужаны мылкыдэз ӝутон вылысь радъяське Нялтас вераса, Удмуртиысь йӧскалык театрын Сергей Антоновлэн кык пьесаезъя спектакль пуктӥзы ни: «Пуны» но «Васьлей». Тодэ вайытом, 2018-тӥ арын Удмуртиысь кивалтэтлэсь литературая премиоссэ басьтӥсьёс пӧлын озьы ик удмурт кылын кык гожъясьёс вал.  Тегъёс: Лулчеберет Ижкар Литература Удмуртия кивалтэт премия гожъясьёс 100ар  